Suomen vanhimman jäähallin tulevaisuutta suunnitellaan kiivaasti. Kun jääkiekko siirtyy uuteen areenaan radan päälle, legendaarinen Hakametsän halli jää muiden lajien käyttöön.

Visit Tampereen tapahtumajohtaja Perttu Pesän mukaan halli voitaisiin jakaa kahdeksi tasoksi kannella.

– Alakertaan voidaan suunnitella tiloja esimerkiksi budolajeille ja tanssille. Myös yleisharjoittelutilasta on jatkuva puute, Pesä sanoo.

Nykyiseen halliin mahtuu yli seitsemän tuhatta katsojaa. Tulevaisuudessa näin isoa katsomoa ei Hakametsässä tarvita.

– Päällä olevalle osiolle pystytään saamaan samanaikaisesti harjoitteluolosuhteet vaikka kolmelle lentopallokentälle, ja viereisellä puolella voidaan vielä järjestää kahdelle ja puolelle tuhannelle ihmiselle salibandyn SM-liigaa, Pesä visioi.

Ulkopuolelta Suomin vanhin jäähalli säilyy kuitenkin nykyisenkaltaisena.

Lentopallon EM-kisat Tampereelle?

Hakametsän muutos ja Tampereen uusi kansiareena kiinnostavat myös lentopalloilijoita, kertoo Lentopalloliiton toimitusjohtaja Seppo Siika-aho.

– Olemme erityisesti kiinnostuneita Hakametsän tulevaisuudesta. On suunnitelmia, että siitä tulisi urheiluvalmennuksen keskittymä, ja se on todella mielenkiintoinen ajatus myös lentopallon näkökulmasta, Siika-aho sanoo.

Hakametsässä pelataan toukokuun lopulla kansainvälistä huippulentopalloa, kun Suomen miesten ja naisten maajoukkueet kohtaavat Kultaisen liigan avauksessa Ukrainan ja Espanjan.

Siika-ahon mukaan uusi kansiareena lisää Tampereen houkuttelevuutta ja onkin mahdollista, että Tampereella nähdään myös EM-tason lentopalloa.

– Nyt on harkinnassa lentopallon miesten 2021 EM-kisojen haku ja ihan lähiviikkoina meidän täytyy tehdä päätöksiä siitä, että lähdemmekö niitä hakemaan. Tampere on tässä tällä hetkellä ykkösvaihtoehto.

Tampereen areenan on tarkoitus olla valmis vuonna 2021 ja projekti valmistuu vuonna 2024. Areenan on tarkoitus ehtiä valmiiksi ennen Suomen jääkiekon MM-kisoja vuonna 2022.

Lue myös:

Video kertoo Tampereelle vihdoin rakennettavan areenan yllättävät vaiheet – Kalervo Kummolalla ja Epuilla ollut sormensa pelissä